גרד מילר

[שמאל|ממוזער|250px|גרד מילר (משמאל), [פרנץ בקנבאואר (במרכז) והמאמן הלמוט שן (מימין) חוגגים את זכיית גרמניה בגביע העולמי ב-1974]]
**גרהרד "גרד" מילר** (בגרמנית: **Gerd Müller**; 3 בנובמבר 1945 – 15 באוגוסט 2021) היה כדורגלן גרמני ששיחק במשך רוב הקריירה שלו בקבוצת באיירן מינכן ובנבחרת גרמניה המערבית.

הוא כבש 68 שערים ב-62 הופעות בינלאומיות במדי נבחרת גרמניה המערבית ו-398 שערים ב-453 משחקי בונדסליגה במדי באיירן מינכן. הוא כבש 735 שערים במדי הקבוצות בהן שיחק ובמדי הנבחרת בקריירה שלו. הוא במקום השלישי בטבלת מלכי השערים בתולדות גביע העולם בכדורגל עם 14 שערים, ולפי הפדרציה הבין-לאומית להיסטוריה וסטטיסטיקה של הכדורגל (IFFHS), הוא ממוקם במקום ה-7 בתולדות הכדורגל העולמי.

כינוייו היו "מפציץ האומה" (Bomber der Nation) ו"מילר הנמוך והשמן" (kleines dickes Müller). הוא היה חלוץ מרכזי קלאסי, אשר ידע לנצל הזדמנויות מול השער באחוזים גבוהים. היה בעל חוש התמצאות נדיר ברחבת ה-16, יכולת בעיטה בשתי הרגליים ומשחק ראש טוב. באוקטובר 2015 דורג על ידי ה"בילד" הגרמני ככדורגלן הגרמני הגדול בהיסטוריה.

## קריירת מועדונים
מילר נולד בנרדלינגן שבבוואריה. הוא שיחק בשורות המועדון המקומי TSV 1861 נורדלינגן בשנים 1963–1964.

ב-1964 הצטרף לבאיירן מינכן, שם חבר למי שהיו עתידים להתפרסם ככוכבי הכדורגל הגרמני: פרנץ בקנבאואר וספ מאייר. המועדון היה אז בליגה השנייה בגרמניה. לאחר עונה אחת, עלתה באיירן לבונדסליגה והפכה מאז לאחת הקבוצות הבכירות בגרמניה.

יחד עם גרד מילר זכה המועדון בתארים רבים בשנות ה-60 וה-70. הוא זכה ארבע פעמים באליפות גרמניה, ארבע פעמים בגביע הגרמני, שלוש פעמים בגביע אירופה ובתארים בינלאומיים רבים נוספים. מילר כבש במסגרת שלושת המפעלים לקבוצות באירופה (גביע אירופה לאלופות, גביע אירופה למחזיקות גביע וגביע ערי הירידים) 62 שערים ב-74 משחקים. במשך שנים רבות היה זה שיא כיבושים, עד 4 בדצמבר 2007, אז הבקיע פיליפו אינזאגי את שערו ה-63 במסגרות האירופיות ועקף את מילר (אם כי בימי פעילותו של מילר הייתה נהוגה שיטת הנוק-אאוט בכל השלבים, כלומר, שוחקו הרבה פחות משחקים מאשר בשנות האלפיים).

לאחר סיום הקריירה שלו בבונדסליגה, עבר מילר ב-1979 לשחק בארצות הברית בליגת ה-NASL, שם שיחק שלוש עונות בקבוצת פורט לודרדייל סטרייקרס וכבש 38 שערים. הוא הגיע עם קבוצתו פעם אחת לגמר הליגה (1980) אך קבוצתו נוצחה במשחק הגמר 3:0 על ידי ניו יורק קוסמוס.

## קריירה בינלאומית
מילר החל לשחק בנבחרת הלאומית של גרמניה המערבית ב-1966 וסיים ב-7 ביולי 1974 עם הזכייה במונדיאל 1974 במינכן. באותו טורניר הוא כבש את שער הניצחון במשחק הגמר מול נבחרת הולנד אשר הסתיים בתוצאה 1:2. ארבעה שערים בטורניר במינכן ועוד עשרה במונדיאל 1970 הפכו אותו למלך שערי גביע העולם בכדורגל, תואר אותו נשא עד מונדיאל 2006, בו שבר רונאלדו את השיא. במונדיאל 2010 השווה מירוסלב קלוזה את השיא, ובמונדיאל 2014 הפך קלוזה למלך השערים של כל הזמנים בגביע העולם.

ביורו 1972 זכה מילר עם נבחרת גרמניה המערבית בתואר וגם היה מלך השערים בטורניר כשכבש ארבעה שערים.

## החיים לאחר הכדורגל
לאחר שסיים את הקריירה ב-1982, התקשה מילר לתפקד ללא התעניינות התקשורת ואור הזרקורים, והפך לאלכוהוליסט. חבריו לשעבר בבאיירן מינכן ובמיוחד אולי הנס שכנעו אותו לעבור גמילה. כשהצליח, הוא קיבל עבודה כמאמן נוער בבאיירן מינכן, שם עבד עד 2012.

באוקטובר 2015 פרסמו משפחתו ומועדון באיירן מינכן כי מילר לקה במחלת אלצהיימר והוא מאושפז. הוא נפטר ב-15 באוגוסט 2021.

## תארים
### קבוצתיים
;באיירן מינכן
* אליפות גרמניה (4): 1968/69, 1971/72, 1972/73, 1973/74
* הגביע הגרמני (4): 1965/66, 1966/67, 1968/69, 1970/71
*גביע אירופה לאלופות (3): 1973/74, 1974/75, 1975/76
*הגביע הבין-יבשתי (1): 1976
*אלוף האלופים (1): 1967

;נבחרת גרמניה המערבית
*אליפות אירופה: 1972
*גביע העולם: 1974

### תארים אישיים
*כדור הזהב (1): 1970
*נעל הזהב האירופית (2): 1969/70, 1971/72
*מלך השערים בבונדסליגה **(7) (שיא):** 1966/67, 1968/69, 1969/70, 1971/72, 1972/73, 1973/74, 1977/78
*מלך השערים של המונדיאל: 1970
*מלך השערים באליפות אירופה: 1972
*כדורגלן השנה בגרמניה (2): 1967, 1969
* ב-1972 כבש מילר 85 שערים בכל המסגרות במהלך השנה הקלנדרית וקבע בכך שיא. הוא החזיק בשיא זה עד 9 בדצמבר 2012, בו שבר כדורגלן ברצלונה, ליונל מסי, את שיאו של מילר.
* השחקן הטוב ביותר בבונדסליגה בשנים 1963–2003 (40 שנה)

## קישורים חיצוניים

* גרד מילר בהיכל התהילה של באיירן מינכן
* 
* 

## הערות שוליים

קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:חלוצי כדורגל גרמנים
קטגוריה:כדורגלנים גרמנים
קטגוריה:כדורגלני באיירן מינכן
קטגוריה:זוכי פרס כדורגלן השנה באירופה
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1974
קטגוריה:כדורגלני מונדיאל 1970
קטגוריה:כדורגלני יורו 1972
קטגוריה:גרמנים שנולדו ב-1945
קטגוריה:גרמנים שנפטרו ב-2021